Broj: 711-I-2123-P-224-21/22-04-19

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Marine Budimir, gradonačelnice Grada Iloka,** na 189. sjednici, održanoj 19. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Marine Budimir, gradonačelnice Grada Iloka, u vezi razrješenja ravnateljice Muzeja Grada Iloka i imenovanja vršiteljice dužnosti ravnatelja Muzeja Grada Iloka, neće se pokrenuti, s obzirom da prikupljeni podaci i dokumentacija u vezi predmetne okolnosti ne upućuju na moguću povredu odredbi ZSSI-a od strane navedene dužnosnice, a obzirom da je ista postupala sukladno svojim ovlastima gradonačelnice Grada Iloka te da** **Povjerenstvo nije utvrdilo odnos povezanosti između dužnosnice i v.d. ravnateljice Muzeja grada Iloka.**

Obrazloženje

Povjerenstvo je dana 30. rujna 2021.g. pod poslovnim brojem: 711-U-4886-P-224/21-01-4 zaprimilo neanonimnu prijavu mogućeg sukoba interesa podnesene protiv dužnosnice Marine Budimir, gradonačelnice Grada Iloka, povodom koje se vodi predmet: P-224/21.

U predmetnoj prijavi podnositelj navodi da je gradonačelnica Marina Budimir razriješila ravnateljicu Muzeja Grada Iloka, Maju Barić, bez suglasnosti predstavničkog tijela osnivača, odnosno Gradskog vijeća koje ju je imenovalo na tu dužnost u prosincu 2020.g. Nadalje, podnositelj navodi kako je gradonačelnica za vršiteljicu dužnosti imenovala Marinu Ćalić Polegubić, zaposlenu na projektu „Zaželi“ kao voditeljica projekta, te da se u Odluci o imenovanju ne navodi da će dužnost vršiteljice dužnosti ravnatelja Muzeja Grada Iloka obnašati volonterski. Isto tako, podnositelj traži i provjeru prekoračenja ovlasti gradonačelnice sukladno Zakonu o lokalnoj i područnoj (regionalnoj) samoupravi u području ustroja i sistematizacije radnih upravnih tijela gradske službe kao i provjeru zakonitosti Statuta Grada Iloka koji je također mijenjan.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Marina Budimir obnašala dužnost gradonačelnice Grada Iloka u mandatu 2017.-2021.g. te da ponovno obnaša navedenu dužnost od 03. lipnja 2021.g. Slijedom navedenog, povodom obnašanja navedene dužnosti, dužnosnica Marina Budimir obvezna je postupati sukladno odredbama ZSSI-a.

Povjerenstvo je u svrhu provjere osnovanosti i vjerodostojni navoda prijave izvršilo uvid u dokumentaciju dostavljenu uz prijavu koja se sastoji od Rješenja o razrješenju ravnateljice Muzeja Grada Iloka KLASA: 612-05/20-01/02, URBROJ: 2196/02-01-21-32 od 09. lipnja 2021.g., Rješenja o imenovanju v.d. ravnateljice Muzeja grada Iloka KLASA: 612-05/20-01/02, URBROJ: 2196/02-01-21-33 od 10. lipnja 2021.g., Odluke o imenovanju Povjerenstva prilikom primopredaje dužnosti ravnatelja Muzeja grada Iloka KLASA: 612-05/20-01/02, URBROJ: 2196/02-01-21-34 od 10. lipnja 2021.g. te računa javnog bilježnika broj 499/VP/1.

Uvidom u Rješenje o razrješenju ravnateljice Muzeja grada Iloka KLASA: 612-05/20-01/02, URBROJ: 2196/02-01-21-32 od 09. lipnja 2021.g. Povjerenstvo je utvrdilo da je isto doneseno na temelju članka 38. i 44. stavka 1. Zakona o ustanovama („Narodne novine" br. 76/93, 29/97, 47/99, 35/08, 127/19), članka 26. stavak 3. Zakona o muzejima («Narodne novine» br. 61/18, 98/19), članka 42. Statuta Grada Iloka ("Službeni vjesnik" Vukovarsko-srijemske županije br. 11/13,4/18,9/19,4/20, „Službeni glasnik” Grada Iloka br. 2/21), te na temelju Mišljenja Ministarstva pravosuđa i uprave KLASA: 023-01/20- 01/470, URBROJ: 514-U-05-02-01/1-20-3 od 17. studenoga 2020., kao i na prijedlog Upravnog vijeća Muzeja Grada Iloka. Navedeno rješenje donijela je gradonačelnica Marina Budimir.

U obrazloženju rješenja navodi se da je Upravno vijeće Muzeja Grada Iloka dostavilo Gradu Iloku Prijedlog Odluke od 02. ožujka 2021. god. o razrješenju ravnateljice Muzeja grada Iloka gđe Maje Barić prije isteka vremena na koje je imenovana, iz razloga navedenih u članku 44. stavka 2. točke 3. i 4. Zakona o ustanovama.

Uvidom u Rješenje o imenovanju v.d. ravnateljice Muzeja Grada Iloka KLASA: 612-05/20-01/02, URBROJ: 2196/02-01-21-33 od 10. lipnja 2021.g., Povjerenstvo je utvrdilo da je rješenje doneseno na temelju članka 38. i članka 44. stavka 3. Zakona o ustanovama („Narodne novine" br. 76/93, 29/97, 47/99, 35/08, 127/19), članka 48. stavka 1. točke 6. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12. 19/13, 137/15, 123/17, 98/19, 144/20), članka 26. stavka 13. Zakona o muzejima (‘’Narodne novine” br. 61/18, 98/19) i članka 42. stavka 1. točke 7. Statuta Grada Iloka ("Službeni vjesnik" Vukovarsko-srijemske županije br. 11/13, 4/18, 9/19. 4/20, „Službeni glasnik" Grada Iloka br. 2/21). Navedeno rješenje također je donijela gradonačelnica Marina Budimir.

Uvidom u sudski registar Trgovačkog suda u Osijeku utvrđeno je da je pod brojem MBS 030067835 upisana ustanova Muzej Grada Iloka čiji je jedini osnivač Grad Ilok.

Člankom 38. Zakona o ustanovama („Narodne novine" broj 76/93, 29/97, 47/99, 35/08, 127/19) propisano je da ravnatelja imenuje i razrješava upravno vijeće, ako posebnim zakonom u smislu članka 35. stavka 1. ovoga Zakona nije drugačije određeno. Stavkom 2. istoga članka Zakona propisano je da se zakonom ili aktom o osnivanju može odrediti da ravnatelja javne ustanove imenuje Vlada Republike Hrvatske, čelnik nadležnog tijela državne uprave ili predstavničko tijelo jedinice lokalne i područne (regionalne) samouprave.

Člankom 44. istoga Zakona propisano je da ravnatelj ustanove može biti razriješen prije isteka vremena na koje je imenovan te da Upravno vijeće odnosno tijelo iz članka 38. stavka 2. ovoga zakona dužno je razriješiti ravnatelja: ako ravnatelj sam zatraži razrješenje u skladu s ugovorom o radu, ako nastanu takvi razlozi koji po posebnim propisima ili općim propisima o radu dovode do prestanka radnog odnosa te ako ravnatelj ne postupa sukladno propisima ili općim aktima ustanove, ili neosnovano ne izvršava odluke tijela ustanove ili postupa protivno njima, ako ravnatelj svojim nesavjesnim ili nepravilnim radom prouzroči ustanovi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove. Stavkom 3. istoga članka propisano je da u slučaju razrješenja ravnatelja imenovat će se vršitelj dužnosti ravnatelja, a ustanova je dužna raspisati natječaj za imenovanje ravnatelja u roku od 30 dana od dana imenovanja vršitelja dužnosti.

Člankom 26. stavkom 3. Zakona o muzejima („Narodne novine“ broj 61/18, 98/19), propisano je da ravnatelja javnoga muzeja, kojemu je osnivač jedinica lokalne i područne (regionalne) samouprave, imenuje i razrješuje osnivač odnosno više osnivača sporazumno na prijedlog upravnoga vijeća, a stavkom 4. da se način imenovanja i razrješenja ravnatelja iz stavka 3. ovoga članka pobliže se uređuje statutom i ugovorom osnivača.

Člankom 42. Statuta Grada ("Službeni vjesnik" Vukovarsko-srijemske županije br. 11/13,4/18,9/19,4/20, „Službeni glasnik” Grada Iloka br. 2/21), u stavku 1. podstavku 7. propisano je da gradonačelnik imenuje i razrješuje predstavnike Grada u tijelima javnih ustanova, trgovačkih društava i drugih pravnih osoba čiji je osnivač Gradsko vijeće, osim ako posebnim zakonom nije drugačije određeno.

Uvidom u Mišljenja Ministarstva pravosuđa i uprave KLASA: 023-01/20- 01/470, URBROJ: 514-U-05-02-01/1-20-3 od 17. studenoga 2020. Povjerenstvo je utvrdilo da je, prema tumačenju Ministarstva, predstavničko tijelo ovlašteno za osnivanje pravne osobe u ime lokalne jedinice, dok ovlast za imenovanje predstavnika jedinice u ime osnivača ima izvršno tijelo jedinice, osim ako posebnim zakonom nije određeno drugačije odnosno da u konkretnom slučaju to pravo ima gradonačelnica.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ističe kako pregledom dostavljene dokumentacije u postupanju dužnosnice Marine Budimir nije utvrdilo okolnosti koje bi upućivale na povredu odredbi ZSSI-a.

Naime, dužnosnica je prilikom razrješenja ravnateljice Muzeja grada Iloka te prilikom imenovanja v.d. ravnatelja navedene ustanove postupala sukladno ovlastima koje proizlaze iz važećih propisa. Povjerenstvo pritom nije ulazilo u pitanje opravdanosti odluke o razrješenju budući da navedeno nije u nadležnosti Povjerenstva.

Isto tako, Povjerenstvo nije utvrdilo niti odnos povezanosti između dužnosnice i v.d. ravnateljice Muzeja grada Iloka temeljem koje bi se dužnosnica bila dužna izuzeti od donošenja navedene odluke.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnica Marina Budimir, osobnom dostavom
2. Na znanje podnositelju
3. Objava na internetskoj stranici Povjerenstva
4. Pismohrana